**Ivica Puljak** (Split, 27. kolovoza 1969.), hrvatski političar, fizičar elementarnih čestica, sveučilišni profesor splitskog FESB-a i gradonačelnik Grada Splita od lipnja 2021. godine.

Obrazovanje
-----------

Puljak je osnovnu školu završio na Plokitama, a potom i srednju Tehničku školu u Splitu. Diplomirao je elektrotehniku na splitskom Fakultetu elektrotehnike, strojarstva i brodogradnje te potom 1994. godine magistrirao fiziku elementarnih čestica na Odsjeku za fiziku Prirodoslovno-matematičkog fakulteta u Zagrebu. Na sveučilištu Pierre i Marie Curie u Parizu doktorirao je fiziku elementarnih čestica. Tijekom studijskog boravka u Francuskoj, prepoznale su ga francuska i hrvatska vlada čiji je bio stipendist. Na trećoj godini studija bio je stipendist Francuskog instituta za fiziku.

Znanstveno - nastavna karijera
------------------------------

Od 1993. godine sudjeluje u radu jednog od najprestižnijih svjetskih laboratorija za nuklearna istraživanja i fiziku elementarnih čestica – CERN-u. Redoviti je član CMS kolaboracije CERN-a od 1994. Jedan je od 8000 znanstvenika koji su sudjelovali na projektu pronalaska tzv. "Božje čestice" - Higgsova bozona. Projekt je trajao više od 20 godina, a tijekom najintenzivnijeg razdoblja 2011. i 2012. prof. Puljak je vodio grupu znanstvenika koji su se pokazali vrlo učinkovitima na projektu. Dana 14. lipnja 2012. godine grupa prof. Puljka oprezno je objavila moguće otkriće Higgsova bozona. Budući da se radi o vrlo značajnom otkriću, kao znanstvenici bili su vrlo oprezni s objavom rezultata, no nakon prikupljanja i analize dodatnih podataka, mogli su s većom sigurnošću potvrditi rezultate svoga otkrića. Aktivno se bavi promocijom i popularizacijom znanosti pa je tako organizirao i održao znanstvena predavanja diljem Hrvatske, a iznimno se trudi komplicirane stvari koje radi u CERN-u objasniti djeci na jednostavan i njima prihvatljiv način.

Od 2009. godine Puljak je član MAGIC kolaboracije koja upravlja gigantskim teleskopima za otkrivanje gama zraka na Kanarskim otocima.

Na fakultetu je priznat kao profesor koji izuzetno dobro objašnjava i prenosi znanje, a zna približiti i komplicirane znanstvene teme na vrlo shvatljiv način.

Politička karijera
------------------

Član je predsjedništva i tajnik stranke Pametno koja se krajem 2020. godine ujedinila sa Strankom s Imenom i Prezimenom čime je oformljena nova stranka - Centar. Zalažu se za liberalnu demokraciju, moderniju i tolerantniju Hrvatsku, razvoj znanosti i obrazovanja, razvoj zelenih i održivih politika te transparentno upravljanje. 
Na izborima za Europski parlament u svibnju 2019. godine, Ivica Puljak bio je nositelj zajedničke liste stranke Pametno i Unije Kvarnera. Izjavio je kako smatra da dosadašnji hrvatski kandidati u Europskom parlamentu nisu zastupali Hrvatsku kakvu svi građani žele, a dokaz tomu je i to što je Hrvatska pri dnu na svim europskim ljestvicama. Upravo zbog toga odlučili su se priključiti u politiku. Oni žele poduzetnu i inovativnu Hrvatsku i smatraju da znaju kako to postići. Zalažu se za što prije pristupanje Hrvatske Schengenskom sporazumu kako bi se postigla slobodna i sigurna Europa. 

Na lokalnim izborima u svibnju 2021. godine, Puljak je u drugom krugu pobijedio svog suparnika Vicu Mihanovića (HDZ) te tako postao 73. splitski gradonačelnik. Dužnost gradonačelnika službeno je preuzeo 7. lipnja 2021. godine.

Privatni život
--------------

Puljak je odrastao u tradicionalnoj obitelji s majkom Jakom iz Drniša, ocem Zdravkom iz Zagvozda te tri sestre - Nadom, Željkom i Marinom. Roditelji Jaka i Zdravko imali su samo primarno obrazovanje te su se tijekom života morali iznimno truditi kako bi djeci osigurali dostojan život. Ivica je trenirao nogomet u Hajduku, a kao mladić je svirao gitaru u crkvenom bendu i na svadbama.

Puljak je od 1995. u braku sa suprugom Marijanom, hrvatskom političarkom i trenutnom zastupnicom u Hrvatskom saboru, koju je upoznao na prvoj godini studija. Imaju troje djece: kćeri Emu (1996.) i Ivu (2007.) te sina Tomu (2001.).

Izvori
------

1. 1 2 3 4  Ivica Puljak biografija | Biografija.com.
2. ↑  SPLITSKI ZNANSTVENIK O DANIMA LOVA NA BOŽJU ČESTICU 'Ushićenje je trajalo 30 sekundi, nakon toga smo se pitali jesmo li negdje pogriješili' (3. svibnja 2016.).
3. ↑  Ivica Puljak - životopis na stranicama CERN-a.
4. ↑  Novi splitski gradonačelnik Ivica Puljak od sreće i zaplesao: Grad Split će od ponedjeljka biti drugačiji grad, pun nade i optimizma (30. svibnja 2021).
5. ↑  „Primopredaja vlasti: Ivica Puljak stupio na dužnost gradonačelnika Grada Splita". Grad Split. 7. lipnja 2021.. Pristupljeno 7. lipnja 2021.
6. ↑  Slobodna Dalmacija - Težak je bio put od ulice do ‘Božje čestice‘: Ivica Puljak prisjeća se života bez politike. Odrastao je u ‘Siromašnoj‘, igrao za juniore Hajduka, svirao gitaru... (hr-HR) (24. ožujka 2021.).